OBH 8988/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

Komlói lakostól az állampolgári jogok országgyűlési biztosához érkezett beadványában azt sérelmezi, hogy a Nyugdíjfolyósító Igazgatósághoz írt, 1996. március 13-án kelt levelére - melyben baleseti özvegyi nyugdíj megállapítását kérte - nem kapott választ, igénye nem került elbírálásra.

Érintett alkotmányos jog
Szociális biztonsághoz való jog /Alk. 70/E. §. (1) bek.

Alkalmazott jogszabályok
A Társadalombiztosításról szóló 1975. évi II. Tv. /T/.
végrehajtására kiadott 89/1990. /V.l./ MT. rendelet /R/

Megállapított tényállás

özv. P. B.-né 1995. március 15-én elhunyt férje jogán a 791-17768-3 törzsszámon 1996. február végéig ideiglenesen özvegyi nyugdíjra volt jogosult, melynek folyósítása megtörtént.
A panaszos 1996. március 1-jén baleseti özvegyi nyugdíj iránti igényt terjesztett elő a Nyugdíjbiztosítási  Igazgatóságnál arra hivatkozással hogy férje halálát szilikózis foglalkozási megbetegedés okozta. 

Az I. fokú Orvosi Bizottság megállapította, hogy P. B. 1995. március 15-én bekövetkezett halála nem hozható okozati összefüggésbe a szilikózis foglalkzási megbetegedéssel.
Erre való tekintettel az Igazgatóság elutasította a baleseti özvegyi nyugdíj iránt előterjesztett igényt. 

A Megyei Nyugdíjbiztosítási Igazgatóság másodfokon, 22-04293/95/14. számon, Pécsett, 1996. december 4-én hozott Határozatában elutasította P. B.-né fellebbezését és helybenhagyta az első fokon hozott határozatot. Az indokolás szerint a II. fokú Orvosi Bizottság 1996. november 19-i szakvéleménye az I. fokú Orvosi Bizottság szakvéleményével egyezően az, hogy  P.  B. halálát nem szilikozis foglalkozási  betegség okozta. 
Fenti határozatot 1996. december 10-én postázták a panaszosnak.

A Nyugdíjfolyósító Igazgatóság hivatkozással a 792-17768-1 számra, 1996. március 4.-i dátummal ellátott levelében tájékoztatta P. B.-nét arról, hogy 1996. március hónaptól már csak saját jogú ellátását kapja. Abban az esetben, ha az állandó özvegyi nyugdíjat igényli, az egyesített özvegyi nyugellátást fogják folyósítani. 
Tájékoztattak arról is, hogy a saját ellátása 13.671 forint, az özvegyi nyugdíj 16.852 forint. Az egyesített özvegyi nyugdíj összege 17.000 forint - ami ránézve kedvezőbb - kerülne folyósításra amennyiben a megküldött nyomtatványon igényét benyújtja.
Az 1997. január 1-jétől egyesített özvegyi nyugdíj összege 20.400 forint, a panaszos saját nyugdíja 16.418 forint. 
A vizsgálat eredményeképpen az állampolgári jogok országgyűlési biztosa alkotmányos visszásságot nem állapított meg, tekintettel arra, hogy a Nyugdíjfolyósító Igazgatóság a hatáskörébe tartozó nyugdíjigényt elbírálta, a megállapított ellátást annak megfelelően folyósította és jelenleg is folyósítja.
A Baranya Megyei Nyugdíjbiztosítási Igazgatóság a benyújtott és a hatáskörébe tartozó nyugdíjigényt elbírálta. A panaszos szociális biztonsághoz való alkományos joga nem sérült.
Eljárási sérelem nem érte.

Alkotmányos visszásság hiánya miatt az állampolgári jogok országgyűlési biztosa a vizsgálatot lezártnak tekinti. 

Budapest, 1997. március 20.

Gönczöl Katalin